
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)

Κυριακή, 25 Οκτωβρίου 2026

ΔΕΛΤΙΟ ΤΥΠΟΥ

Απαγόρευση απόπλου Ε/Γ-Ο/Γ-Τ/Χ-Κ/ΡΑΝ πλοίου στην Πάτμο - Ημιβύθιση Α/Κ σκάφους στην Καβάλα – Μηχανική βλάβη Τ/Χ σκάφους στο Λαύριο – Διακομιδή ασθενούς

	Τις μεσημβρινές ώρες σήμερα, ενημερώθηκε η Λιμενική Αρχή της Πάτμου ότι το επιβατικό-οχηματαγωγό-ταχύπλοο-καταμαράν (Ε/Γ-Ο/Γ-Τ/Χ-Κ/ΡΑΝ) πλοίο «ΔΩΔΕΚΑΝΗΣΟΣ ΕΞΠΡΕΣ» Ν.Ρ. 46, το οποίο εκτελούσε προγραμματισμένο δρομολόγιο από Πάτμο προς Άγιο Κήρυκο, Φούρνους και Πυθαγόρειο, παρουσίασε δυσλειτουργία στην αριστερή κύρια μηχανή. Το πλοίο επέστρεψε στο λιμάνι της Σκάλας Πάτμου, όπου αποβίβασε με ασφάλεια τους 79 επιβάτες. Από το Λιμεναρχείο Πάτμου, απαγορεύτηκε ο απόπλους του «ΔΩΔΕΚΑΝΗΣΟΣ ΕΞΠΡΕΣ» μέχρι την αποκατάσταση της βλάβης και την προσκόμιση βεβαιωτικού διατήρησης κλάσης από τον νηογνώμονα που το παρακολουθεί, ενώ οι επιβάτες του προωθήθηκαν στο προορισμό τους με μέριμνα της εταιρείας. Από το συμβάν δεν υπήρξε τραυματισμός και δεν παρατηρήθηκε θαλάσσια ρύπανση.

*****

	Τις μεσημβρινές ώρες σήμερα, ενημερώθηκε η Λιμενική Αρχή της Καβάλας για την ημιβύθιση ενός αλιευτικού (Α/Κ) σκάφους, το οποίο ελλιμενιζόταν στο λιμάνι Κάρυανης Παγγαίου Καβάλας, άνευ επιβαινόντων. Αμέσως ενημερώθηκε ο ιδιοκτήτης του σκάφους, ο οποίος θα μεριμνήσει για την ανέλκυσή του. Προανάκριση διενεργείται από το Κεντρικό Λιμεναρχείο Καβάλας, κατά παράβαση των διατάξεων του Ν.Δ. 712/70 «Περί διοικητικού ελέγχου ναυτικού ατυχήματος», ενώ από το συμβάν δεν διαπιστώθηκε θαλάσσια ρύπανση.

*****

	Τις απογευματινές ώρες σήμερα, ενημερώθηκε η Λιμενική Αρχή του Λαυρίου για τη μηχανική βλάβη ενός ταχύπλοου (Τ/Χ) σκάφους ελληνικής σημαίας, με 5 ημεδαπούς επιβαίνοντες στη θαλάσσια περιοχή του Στενού Καφηρέα. Στο σημείο μετέβη το ιδιωτικό σκάφους «SEA SOS 1», με τη συνδρομή του οποίου το Τ/Χ κατέπλευσε με ασφάλεια στον κόλπο Θωρικού Λαυρίου. Από το Κεντρικό Λιμεναρχείο Λαυρίου, απαγορεύτηκε ο απόπλους του Τ/Χ σκάφους μέχρι την προσκόμιση βεβαιωτικού αποκατάστασης της βλάβης.

*****

	Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής, διακομίσθηκε από τον όρμο Πεύκου Σκύρου στον λιμένα της Κύμης, με το Ε/Π-Τ/Ρ σκάφος «ΚΥΜΟΘΟΗ» Ν.Ρ. 73, 43χρονος, ο οποίος έχρηζε άμεσης νοσοκομειακής περίθαλψης.

